སྒྱུ་འདྲ་

སྒྱུ་འདྲ་ ཞེས་པ་ནི་སྣང་ཡང་རང་བཞིན་མེད་པའི་དཔེ་སྟེ། སྒྱུ་མ་མཁན་གྱིས་སྔགས་དང་སྨན་གྱི་མཐུས་སྤྲུལ་པའི་རྟ་གླང་སོགས་དང་འདྲ་བར་སྣང་ལ་བདེན་པས་སྟོང་པའི་དོན་མཚོན་པའི་ཐ་སྙད་དོ། །
ངོ་བོ་
བློ་ངོར་སྣང་ཡང་རང་བཞིན་གྱིས་མ་གྲུབ་པའི་ཆོས་རྣམས་ཀྱི་དཔེ་སྟེ། "དེ་ལྟར་མེད་ཀྱང་རྐྱེན་ལས་སྐྱེ་བ་ལྟར་སྣང་ལ་དེའི་ཚེ་ཡང་སྐྱེ་བ་མེད་པ་ཉིད་ཀྱིས་འདི་ནི་སྒྱུ་མ་ལྟ་བུའོ། །དེས་ན་འདི་ལྟ་བུ་སྤང་མི་ནུས་སོ་ཞེས་འཇིགས་པར་མི་བྱ་སྟེ་འདིའི་རང་བཞིན་ཤེས་པའི་ཤེས་རབ་གྱིས་བརྩོན་པར་གྱིས་ཤིག་པའོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤོག་ངོས་ ༣༤༥ཞེས་གསུངས་པ་ལྟར་ཉོན་མོངས་པ་རྣམས་སྒྱུ་མ་ལྟ་བུར་སྣང་ལ་རང་བཞིན་མེད་པའི་དོན་ནོ། །
མཚན་ཉིད་
"སྒྱུ༷་མ༷་དང་འདྲ༷་སྟེ། དགྲ་གཉེན་ལ་སོགས་པའི་རྐྱེན་ལས་སྐྱེས་པ། རང་གི་བློ་ངོར་སྣང་བ། རང་བཞིན་མེད་པ་ཡིན་པ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤོག་ངོས་ ༢༣༡ཞེས་གསུངས་པ་ལྟར་རྐྱེན་ལས་སྐྱེས་པ། བློ་ངོར་སྣང་བ། རང་བཞིན་མེད་པའི་ཆོས་གསུམ་ཚང་བ།
དཔེ་དོན་སྦྱར་ཚུལ་
ཉོན་མོངས་པ་སྒྱུ་མ་དང་འདྲ་བའི་ཚུལ། "ཉོན་མོངས་འདི་ནི་རང་བཞིན་གྱིས་གྲུབ་པས་སྟོང་བཞིན་དུ་རང་བཞིན་གྱིས་གྲུབ་པར་སྣང་བ་སྒྱུ་མ་དང་འདྲ་བ་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤོག་ངོས་ ༧༨ཞེས་གསུངས་པ་ལྟར་ཉོན་མོངས་པ་རྣམས་རང་བཞིན་གྱིས་མ་གྲུབ་ཀྱང་གྲུབ་པར་སྣང་བ་སྒྱུ་མ་དང་འདྲའོ། །"དཔེར་ན། སྒྱུ་མ་ནི་དེའི་རྣམ་པས་སྟོང་ཡང་སྔགས་དང་སྨན་གྱི་མཐུ་ལས་རྐྱེན་འདི་ཙམ་གྱིས་དེ་ཁོ་ན་ཉིད་དུ་མེད་ཀྱང་། གླང་པོ་ཆེ་ལ་སོགས་པའི་རྣམ་པར་སྣང་བ་དེ་བཞིན་དུ་ཉོན་མོངས་པ་འདི་རྣམས་ཀྱང་ཕྱིན་ཅི་ལོག་གི་རྒྱུ་མཚན་དང་། ཚུལ་བཞིན་མ་ཡིན་པ་ཡིད་ལ་བྱེད་པ་ལས་བྱུང་བ་སྟེ་རྐྱེན་འདི་དག་ཙམ་གྱིས་ཁོ་ན་མེད་པ་ཉིད་སྣང་ངོ་། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤོག་ངོས་ ༣༤༦ཞེས་གསུངས་སོ། །

སེམས་ཅན་སྒྱུ་མ་དང་འདྲ་བའི་ཚུལ། "ཇི་སྲིད་དུ་རྫས་སྔགས་སོགས་ཀྱི་རྐྱེན་རྣམས་ཚོགས་པར་གྱུར་པ་དེ་སྲིད་དུ་རྟ་གླང་ལ་སོགས་པའི་སྒྱུ་མ་ཡི་སྣང་བའང་འབྱུང་བར་འགྱུར་བ་དེ་བཞིན་དུ་ཇི་སྲིད་ལས་དང་ཉོན་མོངས་པའི་རྐྱེན་རྣམས་ཚོགས་པ་དེ་སྲིད་དུ་སེམས་ཅན་རྣམས་ཀྱི་སྐྱེ་བའང་རྒྱུན་མི་འཆད་པར་འབྱུང་བ་ཡིན་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤོག་ངོས་ ༥༣༤ཞེས་གསུངས་པ་ལྟར་སེམས་ཅན་རྣམས་ཀྱང་རྐྱེན་ཚོགས་པ་ལས་སྐྱེ་བ་སྒྱུ་མ་དང་འདྲའོ། །
ཉོན་མོངས་སྤོང་ཚུལ་
"ཉོན་མོངས་པར་བྱེད་པ་དང་དམིགས་པ་ལ་ཕྱིན་ཅི་ལོག་ཏུ་བྱེད་པ་དང་བག་ལ་ཉལ་བརྟན་པར་བྱེད་པ་དང་རིགས་མཐུན་གྱི་ཉོན་མོངས་པའི་རྒྱུན་མི་འཆད་པར་བྱེད་པ་དང༌། རང་གཞན་གཉིས་ཀ་ལ་གནོད་པ་ཆེན་པོ་བྱེད་པ་དང་ཚེ་འདི་ཕྱི་གཉིས་ཀ་ལ་ཁ་ན་མ་ཐོ་བ་ ཆེན་པོ་སྐྱེད་པ་དང་སྡུག་བསྔལ་དང་ཡིད་མི་བདེ་བ་མྱོང་བར་བྱེད་པ་དང་སྐྱེ་བ་ལ་སོགས་པའི་སྲིད་པའི་སྡུག་བསྔལ་རྣམས་འགྲུབ་པར་བྱེད་པ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤོག་ངོས་ ༣༢༦ཞེས་གསུངས་པ་ལྟར་ཉོན་མོངས་པ་རྣམས་སྒྱུ་མ་ལྟ་བུར་རྟོགས་ནས་སྤང་དགོས་སོ། །"སྣང་ཡང་བདེན་པ་མེད་པ་དེའི་ཕྱིར་སྤོང་མི་ནུས་སྙམ་པའི་སྙིང་ལ་འཇིགས་པ་སྤོངས་ལ་ཤེས་རབ་བསྐྱེད་པའི་ཕྱིར་བརྩོན་པ་སྟེན་ཅིག"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤོག་ངོས་ ༦༠ ཅེས་གསུངས་པ་ལྟར་ཉོན་མོངས་པ་སྒྱུ་མ་ལྟ་བུར་རྟོགས་ན་སྤོང་ནུས་པའི་ཡིད་ཆེས་སྐྱེའོ། །
ཆོས་ཐམས་ཅད་སྒྱུ་མ་ལྟ་བུར་བསྟན་པ།
དོན་དམ་པའི་དེ་ཁོ་ན་ཉིད།
"དངོས་པོ་ལ་སྟེ་དོན་དམ་པར་ཆོས་ཐམས་ཅད་དོན་དམ་པར་རང་བཞིན་མེད་པ་ཉིད་ཀྱིས་རང་བཞིན་གྱིས་མྱ་ངན་ལས་འདས་པ་ཡིན་པའི་ཕྱིར་རོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་ ༤༨༡ཞེས་གསུངས་པ་ལྟར་རོ། །
རྩོད་སྤོང་
སྒྱུ་མ་དང་སེམས་ཅན་གྱི་ཁྱད་པར། "གལ་ཏེ་སེམས་ཅན་བདེན་མེད་སྒྱུ་མ་དང་འདྲ་ན་སྒྱུ་མའི་སེམས་ཅན་ཞིག་ནས་སླར་མི་འབྱུང་བ་ལྟར་སེམས་ཅན་ཤི་ནས་ཇི་ལྟར་སྐྱེ་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤོག་ངོས་ ༢༥༥-༢༥༦ ཞེས་པའི་རྩོད་པ་ལ། "སྒྱུ་མ་དང་སེམས་ཅན་རྣམ་པ་ཐམས་ཅད་དུ་འདྲ་བར་ཁས་མ་བླངས་ཀྱི་བདེན་པར་གྲུབ་མ་གྲུབ་འདྲ་བར་ཁས་བླངས་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤོག་ངོས་ ༢༥༦ཞེས་ལན་གསུངས་སོ། །
བསོད་ནམས་དང་སྡིག་པའི་རྩོད་སྤོང་། "སྒྱུ་མའི་སྐྱེས་བུ་ལ་ཕན་བཏགས་པ་དང་གསོད་སེམས་ཀྱིས་ཀུན་ནས་བསླངས་ཏེ་བསད་པ་ལ་སོགས་པས་གནོད་པ་བྱས་ཀྱང་དེ་དག་ལ་ཕན་གནོད་ཀྱི་རྟེན་དུ་གྱུར་པའི་སྒྱུ་མ་ལྟ་བུའི་བདེ་སྡུག་མྱོང་བའི་སེམས་མེད་པའི་ཕྱིར་ན་རང་གི་ངན་སེམས་ཀྱིས་སྦྱོར་བའི་ཉེས་པ་ཙམ་ལས་སྲོག་གཅོད་པ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤོག་ངོས་ ༥༣༥ ཞེས་གསུངས་པ་ལྟར་སྒྱུ་མ་ལ་སེམས་མེད་པས་དངོས་གཞིའི་སྡིག་པ་མི་འབྱུང་ངོ་། །
བསྡུས་དོན་
སྒྱུ་འདྲ་ཞེས་པ་ནི་སྣང་ལ་རང་བཞིན་མེད་པའི་དཔེ་སྟེ། ཉོན་མོངས་པ་དང་སེམས་ཅན་སོགས་ཆོས་ཐམས་ཅད་སྒྱུ་མ་ལྟ་བུར་རྐྱེན་ལས་སྐྱེས་ཤིང་བློ་ངོར་སྣང་ཡང་རང་བཞིན་གྱིས་མ་གྲུབ་པའི་དོན་མཚོན་པའི་ཐ་སྙད་དོ། །དེ་ལྟར་རྟོགས་ན་ཉོན་མོངས་པ་སྤོང་ནུས་པའི་ཡིད་ཆེས་སྐྱེ་བར་གསུངས་སོ། །
ལུང་ཁུངས་